Laat sy Liefde jou Lei: God kyk verby jou CV - www.bybelkennis.co.za
by Mitch Kalp · 23/02/2011
Laat sy Liefde jou Lei: God kyk verby jou CV – Milanie Vosloo
God kyk verby jou CV
En Jesus sê vir die vrou: “Jou geloof het jou gered. Gaan in vrede.” Lukas 7:50
Ons Vader se liefde is algeheel-omvattend. Hier op aarde het Jesus op soveel maniere vir ons kom wys dat Hy by uitstek ‘n Genade-God vir sondaars, verloorders, swakkes en siekes was. Die mense wat deur die “slim” godsdienstige leiers verwerp is, het sy vriende geword; onaansienlikes en gewone mense was sy dissipels; hulle wat te swak was om self te loop, het Hy met een woord opgehef en diegene wat so siek was dat ander nie eens naby hulle wou kom, het Hy in sy groot teerheid omarm.
So vertel Lukas vir ons hoe die godsdienstige leiers letterlik van verontwaardiging gestik het omdat Jesus toegelaat het dat ‘n prostituut sy voete met olie salf. En hoe hierdie Seun van God eenvoudig die vrou in sy liefde toevou met die woorde: “Jou sondes is vergewe.”(7:48) Jesus se genadeliefde vra nie eers hoe jou CV lyk, watter beroep jy beoefen en hoe gereeld jy kerk toe gaan nie. By Hom is sondaars, onaansienlikes, mense uit alle vlakke van die samelewing welkom. Al wat Hy vra is: Hoe lyk die CV van jou hart? Staan daar in geskrywe: “Ek glo onwrikbaar aan Jesus Christus as my Verlosser en ek het Hom met my hele hart lief.”?
Sê vandag (weer): Jesus, U dankie dat U my Redder is … en dat U altyd by my is.
Dankie dat daar reeds op u tempelpoorte vir my geskrywe staan: “Welkom tuis, my kind.”
by Mitch Kalp · Published 11/07/2012 · Last modified 28/09/2014
Laat sy Liefde jou Lei: Om iets hier te los